VAS-FILM Fesztivál | A Napkelet
VAS-FILM Fesztivál
Bár tavaly úgy tűnt, hogy nem lesz többé országos függetlenfilmes fesztivál a Vas megyei Táplánszentkereszten, idén - ha nem is a megszokott áprilisi időpontban, hanem most hétvégén - ismét megrendezik a VAS-FILM Fesztivált - közölte a rendezvény főszervezője. Meskó Krisztián elmondta: mint a filmfesztivál egyik alapítója, tavaly úgy érezte, hogy tíz év után be lehet fejezni a függetlenfilmes seregszemlét, de azután olyan sok visszajelzés érkezett, olyan igény mutatkozott, ami a folytatásra ösztönözte a szervezőket.
A VAS-FILM olyan Vas megyei és az ország más pontjairól érkező függetlenfilmes alkotóknak jelentett eddig is bemutatkozási lehetőséget, akik nem vagy csak nagy nehézségek árán juthatnak el más országos filmfesztiválokra - fűzte hozzá. Az, hogy a szemlét egy község művelődési házában rendezik és még a zsűri sem látja előre a benevezett filmeket - a közönséggel és az alkotókkal egyszerre nézik meg -, majd 5-6 film után előttük zajlik az értékelés, különleges "beszélgetős" hangulatot ad a fesztiválnak - mondta.
Tájékoztatása szerint idén 36 filmet neveztek a programba, versenyfilm és információs film kategóriába. A vetítések szombaton és vasárnap egész nap zajlanak, a díjátadót pedig vasárnap este tartják Táplánszentkereszten a Jókai Mór Művelődési Házban. Meskó Krisztián szólt arról is, hogy azért választották az októberi időpontot, hogy jövő áprilisban a következő, 12. VAS-FILM Fesztivált, már a szokásos időpontban lehessen megrendezni.